**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 28 สิงหาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

 ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 28 สิงหาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

 **1. การประชุมคณะรัฐมนตรี เมื่อวันที่ 22 สิงหาคม 2560** มีมติในเรื่องการซ่อมแซมปรับปรุงถนนเส้นทางการขนส่งพืชผลทางการเกษตร มอบหมายให้หน่วยทหารช่าง หน่วยพัฒนาการเคลื่อนที่ (นพค.) หน่วยทหารในพื้นที่ประสานการปฏิบัติกับส่วนราชการต่างๆ ในพื้นที่ที่เกี่ยวข้อง ขอให้เร่งรัดดำเนินการทำให้เสร็จโดยเร็ว

 **2. สถานการณ์อุทกภัย** ขณะนี้มีฝนตกเพิ่มขึ้น ปริมาณน้ำถ้าเทียบแล้วมากกว่าปีที่ผ่านมา การเตรียมการในแต่ละพื้นที่ขอให้มีการเตรียมการช่วยเหลือประชาชนให้เป็นรูปธรรม โดยเฉพาะพื้นที่อยู่หลังเขื่อนเจ้าพระยา

 **3. ประเด็นการพิพากษาคดีโครงการระบายข้าวแบบรัฐต่อรัฐ (จีทูจี) และกรณี นางสาวยิ่งลักษณ์ ชินวัตร อดีต นรม. ไม่เดินทางมาฟังคำพิพากษา** เป็นประเด็นที่ส่งผลกระทบในวงกว้าง มีการบิดเบือนข้อเท็จจริง ดังนั้นขอให้มีการชี้แจงข้อเท็จจริงตามห้วงเวลาและตามความเหมาะสมหลีกเลี่ยงการตอบโต้ สำหรับเส้นทางการหลบหนีของนางสาวยิ่งลักษณ์ ชินวัตร อดีต นรม.ยังไม่ชัดเจนว่าใช้เส้นทางใด ซึ่งจะมีการลงพื้นที่เพื่อตรวจสอบในประเด็นดังกล่าว ขอให้หน่วยงานในพื้นที่ให้ความร่วมมือในการดำเนินการตรวจสอบ รวมถึงการตรวจสอบกล้องวงจรปิดตลอดเส้นทาง ดังนั้น ขอให้ทุกฝ่ายติดตามความคืบหน้าอย่างใกล้ชิดและรายงานให้ทราบ

 **4. การกำกับดูแลผู้ใต้บังคับบัญชา** ขอให้ทุกหน่วยงานให้กำกับดูแลผู้ใต้บังคับบัญชาในหน่วยงานไม่ให้เข้าไปเกี่ยวข้องกับการทุจริตและการกระทำผิดในทุกกรณี หากมีประเด็นดังกล่าวจะมีการลงโทษตามลำดับชั้น

 - อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ ปลัดจังหวัดแจ้งนายอำเภอถือปฏิบัติด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557